3,7 cm Bordkanone 43

3,7 cm Bordkanone 43 (3,7 cm BK 43) oli saksalainen toisen maailmansodan aikainen 37 mm automaattinen lentokonetykki. Tykkiä käytettiin Junkers Ju 87 G -sarjan koneissa. Junkers 87 "Stuka" -koneet oli suunniteltu alun perin syöksypommittajiksi, mutta 37 mm tykillä aseistettuja malleja käytettiin rynnäkkökoneina esimerkiksi panssareiden, tykkien tuliasemien ja maihinnousualusten tuhoamiseen.

Tykki oli Rheinmetall-Borsigin suunnittelema ja se oli muunnettu lentokoneaseeksi 3,7 cm Flak 43 -mallisesta ilmatorjuntakanuunasta. Ensimmäiset 37 mm konetykit mallia 3,7 cm Flak 18 asennettiin muutostyönä Ju 87 D-1 -koneisiin vuoden 1943 alussa. Saman vuoden huhtikuussa rintamayksiköihin saapuivat ensimmäiset Ju 87 G-1:t, joiden aseistukseen kuului kaksi 3,7 cm BK 43 -tykkiä. Tykit asennettiin kummankin siiven alle omiin gondoleihinsa eli niin sanottuihin "podeihin".

Tykillä voitiin ampua samoja patruunoita kuin 3,7 cm Flak 18, 36, 37 ja 43-tyyppisillä IT-tykeillä. 3,7 cm BK 43:a varten oli saatavilla myös volframikarbidisella ytimellä varustettu 3,7 cm Hartkernpanzergranate (3,7 cm H-Panzergranate L'spur o. Zerl.) -tyyppinen kiinteillä ohjausosilla varustettu alikaliiperiammus, joka oli tehokas panssarivaunuja vastaan. Tykin ja patruunan suuren koon sekä painon takia yhden aseen ammustäyttö oli vain kahdeksan patruunaa.

Teknisiä tietoja 

Kaliiperi: 37 mm
Patruuna: 37×264 mm
Putken pituus: 2 106 mm/57 kaliiperia
Tulinopeus: 235-250 ls/min
Lähtönopeus (alikaliiperiammus): 1 150 m/s
Lähtönopeus (sirpalekranaatti): 840 m/s
Lähtönopeus (painekranaatti): 870 m/s
Kokonaispaino: 355 kg
Kokonaispituus: 3 300 mm
Ammustäyttö: 8 patruunaa
Sytytys: mekaaninen
Virityskoneisto: sähköpneumaattinen

Lähteet 

L.Dv.4402-3 Munition der 3,7 cm  Flak 18 und 36 (Munition der Flakartillerie Teil 3) 
L.Dv.4000-10,Munitionsvorschrift f. Fliegerbordwaffen, Teil 10, Juni 1942
Einbaumappe, 3,7 cm BK - 43, Rheinmetall-Borsig, März 1944

Aiheesta muualla 
Videoleike: 3,7 cm Bordkanone 43-tykeillä aseistetut Stukat tuhoavat neuvostoliittolaisia maihinnousualuksia Kubanin sillanpään taisteluissa

Rheinmetall
Lentokoneiden konetykit